Hof sê afsonderingsregulasies is ‘ongeldig, ongrondwetlik’Die minister van samewerkende regering en tradisionele sake, Nkosazana Dlamini-Zuma. (Foto: GCIS) Die hooggeregshof het Dinsdag bevind die regering se afsonderingsregulasies vir risikovlak 3 en vlak 4 is ongeldig en ongrondwetlik, maar dit sal steeds vir minstens die volgende 14 dae van krag bly. Risikovlak 3-regulasies bly dus steeds van krag. Die reëls oor die verkope van tabakprodukte word ook nog nie geraak deur die hofbevel nie, aangesien dit onderworpe is aan afsonderlike hofsake. Regter Norman Davis het in sy uitspraak Nkosazana Dlamini-Zuma, die minister van samewerkende regering en tradisionele sake, opdrag gegee om, in samewerking met die betrokke ministers, die regulasies te hersien, te wysig en weer te publiseer, in ag genome die beperking wat elke regulasie het op die regte wat in die Handves van Menseregte vervat is. Die saak is gebring deur Reyno Dawid de Beer en die Liberty Fighters Network. Dlamini-Zuma is opdrag gegee om die kostes van dié twee aansoekers te betaal. Phumla Williams, woordvoerder van die kabinet, het Dinsdagaand gesê die regering neem kennis van die uitspraak dat die afsonderingsregulasies van risikovlak 3 en vlak 4 ongrondwetlik en ongeldig verklaar is. “Die kabinet sal ŉ verklaring hieroor uitreik sodra die uitspraak volledig bestudeer is,” het sy gesê. Klik hier om die volledige hofuitspraak te lees. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.